VIDES KONSULTATĪVĀ PADOME

biedrība „Baltijas Vides forums”, nodibinājums „Latvijas Dabas fonds”, nodibinājums „Vides Izglītības fonds”, nodibinājums „Pasaules Dabas fonds”, biedrība „Latvijas Ornitoloģijas biedrība”, biedrība „Vides fakti”, nodibinājums „Ķemeru Nacionālā parka fonds””, biedrība „Vides aizsardzības klubs”, biedrība „Latvijas Makšķernieku asociācija”, biedrība „Latvijas ezeri”, biedrība „Zaļā brīvība”, biedrība „Ekodizaina kompetences centrs”, biedrība „Vides vārds” , biedrība „Latvijas Botāniķu biedrība, biedrība „Latvijas Biškopības biedrība”, ,Purvu un ezeru izpētes centrs, biedrība „Latvijas Atkritumu saimniecības asociācija”, biedrība „Baltijas krasti”, biedrība „Zero Waste Latvija”, biedrība „Latvijas Vides pārvaldības asociācija”., nodibinājums “Teiču dabas fonds”.

**Rīga, Peldu iela 26/28, LV-1494**

28.09.2021.

Nr.1-27

**Latvijas Republikas Saeimas**

**Tautsaimniecības, agrārās, vides un reģionālās**

 **politikas komisijai**

tautsaimniecibas.komisija@saeima.lv

**Latvijas Republikas Saeimas**

**Juridiskajam birojam**

Dina.Meistere@saeima.lv

*Par grozījumu Aizsargjoslu likuma 6. pantā redakciju 3. lasījumam*

Vides konsultatīvā padome (VKP) ir regulāri piedalījusies Aizsargjoslu likuma grozījumu apspriešanā un virzībā Saeimā līdz 3.lasījumam.

Atsaucoties uz diskusiju Tautsaimniecības, agrārās, vides un reģionālās politikas komisijas 21.09.2021. sēdē, **VKP atbalsta** **grozījumus Aizsargjoslu likuma 6. panta otrās daļas 1. punkta a un b apakšpunktos šādā redakcijā:**

a) ja pilsētās ir apstiprināts vietējās pašvaldības teritorijas plānojums, krasta kāpu aizsargjoslas platums tajās nav mazāks par 150 metriem, obligāti iekļaujot tajā īpaši aizsargājamos un Eiropas Savienības nozīmes biotopus ne mazāk kā 300 metru platā joslā,

b) ja ciemu robežas ir apstiprinātas šā likuma 67. pantā paredzētajā kārtībā un noteiktas vietējās pašvaldības teritorijas plānojumā, krasta kāpu aizsargjoslas platums šajos ciemos nav mazāks par 150 metriem, obligāti iekļaujot tajā īpaši aizsargājamos un Eiropas Savienības nozīmes biotopus ne mazāk kā 300 metru platā joslā un ņemot vērā vēsturisko apdzīvojuma struktūru.

Šāda redakcija noteiktu to, ka aizsargājamie un Eiropas Savienības nozīmes biotopi pilsētās un ciemos būtu jāiekļauj līdz 300 m platumam, kas atbilst likumā sākotnēji noteiktajam aizsargjoslas platumam līdz 2003. gada grozījumiem, kas pilsētās un ciemos krasta kāpu aizsargjoslas minimālo platumu noteica 150 m, vienlaikus nosakot prasību aizsargjoslā iekļaut aizsargājamos biotopus.

Vēršam uzmanību, ka nav pieļaujams aizsargājamo un Eiropas Savienības nozīmes biotopu iekļaušanu definēt komisijas diskusijās izskanējušā redakcijā “ne vairāk kā 300 m platā joslā”, jo tādējādi arī 150 m varētu uzskatīt par minimālo platumu, līdz kādam aizsargjoslā iekļaujami minētie biotopi. Turklāt likumā vides un dabas resursu aizsardzības aizsargjoslām tiek noteikts minimālais nevis maksimālais platums. Nereti pašvaldību teritorijas plānojumos krasta kāpu aizsargjosla tiek noteikta arī platāka nekā minimāli noteiktie 150 un 300 m, ņemot vērā konkrētās vietas apstākļus un dabā redzamas robežas, tostarp kāpu biotopu izplatību.

Attiecībā uz Eiropas Savienības nozīmes un īpaši aizsargājamajiem biotopiem, uzsveram, ka sākotnēji ar grozījumiem 25.01.2005. MK Noteikumu par īpaši aizsargājamo biotopu veidu sarakstu 1. pielikumā tika iekļauts biotops “1.15. Mežainas jūrmalas kāpas” bez kādiem specifiskiem biotopu raksturojošiem kritērijiem, turklāt noteikumi tika papildināti ar atsauci, ka noteikumos iekļautas tiesību normas, kas izriet no Padomes 1992.gada 21.maija Direktīvas 92/43/EEK par dabisko biotopu, savvaļas faunas un floras aizsardzību, kā arī noteikumu 1. pielikumā tika iekļauta lielākā daļa ES nozīmes biotopu veidu (skat. <https://likumi.lv/ta/id/13405-noteikumi-par-ipasi-aizsargajamo-biotopu-veidu-sarakstu>).

Aizsargājamo meža biotopu kritēriju iekļaušanu MK noteikumos rosināja meža nozare, lai sašaurinātu mežsaimnieciskās darbības ierobežojumu piemērošanu, un tie noteikumos tika iekļauti tikai 20.06.2017. (skat. <https://likumi.lv/ta/id/291790-noteikumi-par-ipasi-aizsargajamo-biotopu-veidu-sarakstu>). Attiecīgi līdz 2017. gadam izstrādātajos pašvaldību teritoriju plānojumos kasta kāpu aizsargjoslā tikai iekļautas Mežainas piejūras kāpas, kas vienlaikus bija gan Eiropas Savienības nozīmes, gan MK noteikumu pielikumā iekļautais īpaši aizsargājamais biotops (saskaņā ar rokasgrāmatu Eiropas Savienības nozīmes biotopu noteikšanai). Līdz ar to atsauces uz Eiropas Savienības nozīmes biotopiem iekļaušana Aizsargjoslu likuma 6. panta otrās daļas 1. punkta a) un b) apakšpunktos nostiprinās situāciju, kādā tika izstrādāti pašvaldību teritorijas plānojumi, un novērstu bažas par iespējamu aizsargjoslas sašaurināšanu, bet **neradītu papildus apgrūtinājumus.**

Ar cieņu

Juris Jātnieks

Vides konsultatīvās padomes priekšsēdētājs

Sagatavotājs: Lelde Eņģele

lelde.engele@inbox.lv,

Tālr.26102617

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU